‘Everything Everywhere’ maak skoonskip by Oscars  Jamie Lee Curtis en Michelle Yeoh in ‘Everything Everywhere All at Once’. (Foto: IMDb) Die rolprent Everything Everywhere All at Once het Sondagaand skoonskip by die 95ste Oscar-toekennings gemaak. Die rolprent het sewe van die 11 toekennings waarvoor hy benoem is, gewen. Everything Everywhere is as beste rolprent bekroon en het stof in die oë geskop van die ander benoemdes – All Quiet on the Western Front, The Banshees of Inisherin, Avatar: The Way of Water, Elvis, The Fabelmans, Tár, Top Gun: Maverick, Triangle of Sadness en Women Talking. Everything Everywhere het ook die beeldjies gewen vir beste regisseur, beste aktrise vir Michelle Yeoh, beste oorspronklike draaiboek, beste redigering, en die pryse vir beide beste ondersteunende akteur (Ke Huy Quan) en aktrise (Jamie Lee Curtis). All Quiet on the Western Front het die pryse gewen vir beste internasionale rolprent, beste oorspronklike klankbaan, beste produksie-ontwerp en beste kinematografie. Brendan Fraser (Foto: Frederic J. Brown/AFP) Brendan Fraser is as beste akteur aangewys vir sy rol in The Whale. Fraser is ook verlede maand by die Screen Actors Guild (SAG)-toekennings as beste akteur aangewys. Fraser, wat in die 1990’s een van Hollywood se gewildste akteurs was, vertolk die rol van ŉ morbiede vetsugtige onderwyser in The Whale. Rihanna se “Lift Me Up” van die fliek Black Panther: Wakanda Forever, en Lady Gaga se “Hold My Hand” van die fliek Top Gun: Maverick, is vir beste oorspronklike liedjie benoem, maar die liedjie “Naatu Naatu” uit die rolprent RRR het uiteindelik met die louere weggestap. Guillermo del Toro se Pinocchio is as beste animasierolprent aangewys en Navalny het die prys gewen as beste dokumentêr.